
Text rozhodnutia
Súd: Krajský súd Bratislava Spisová značka: 5Sd/24/2016 Identifikačné číslo súdneho spisu: 1016200301 Dátum vydania rozhodnutia: 11. 10. 2017 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2017:1016200301.3 ROZSUDOK V MENE SLOVENSKEJ REPUBLIKY Krajský súd v Bratislave samosudkyňou JUDr. Milotou Tóthovou v právnej veci navrhovateľky D. H., G. Š.D. X, G., zastúpená JUDr. Mgr. Petrom Starinským, advokátom so sídlom Hálova 2, Bratislava proti odporkyni Sociálnej poisťovni ústredie, Ul. 29. augusta č. 8-10, Bratislava o zvýšenie sumy starobného dôchodku a o zvýšenie sumy starobného dôchodku na sumu minimálneho dôchodku takto r o z h o d o l : Súd konanie v časti o preskúmanie rozhodnutia odporkyne číslo XXX XXX XXXX X zo dňa 3. decembra 2015 zastavuje. Súd rozhodnutie odporkyne číslo XXX XXX XXXX X zo dňa 17. marca 2016 potvrdzuje. Žiaden z účastníkov nemá právo na náhradu trov konania. o d ô v o d n e n i e : Rozhodnutím číslo XXX XXX XXXX X zo dňa 3. decembra 2015 odporkyňa podľa § 82 zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 283/2015 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2016 navrhovateľke zvýšila od 1. januára 2016 starobný dôchodok na 213,50 eur mesačne a vdovský dôchodok na 100,30 eur mesačne. Rozhodnutím číslo XXX XXX XXXX X zo dňa 17. marca 2016 odporkyňa podľa § 82b zákona č. 461/2003 Z.z. o sociálnom poistení v znení zákona č. 140/2015 Z.z. rozhodla, že navrhovateľke od 1. júla 2015 nevznikol nárok na zvýšenie starobného dôchodku na sumu minimálneho dôchodku. Podľa § 82 zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 283/2015 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2016 navrhovateľke zvýšila od 1. januára 2016 starobný dôchodok na 213,50 eur mesačne. S prihliadnutím na ustanovenie § 82b zákona č. 461/2003 Z.z. v znení zákona č. 140/2015 Z.z. rozhodla tak s odôvodnením, že navrhovateľka k 1. júlu 2015 získala 11 800 dní kvalifikovaného obdobia dôchodkového poistenia, čo podľa § 60 ods. 9 zákona č. 461/2003 Z.z. v znení neskorších predpisov predstavuje 32 rokov a 120 dní obdobia dôchodkového poistenia. Uviedla, že suma minimálneho dôchodku je podľa § 82b ods. 1 zákona č. 461/2003 Z.z. v znení zákona č. 140/2015 Z.z. určená v závislosti od sumy životného minima pre jednu plnoletú fyzickú osobu podľa zákona č. 601/2003 Z.z. o životnom minime a o zmene a doplnení niektorých zákonov v znení neskorších predpisov, platnej k 1. januáru kalendárneho roka, v ktorom sa určuje suma dôchodku a k 1. januáru 2015 je 198,09 eur mesačne a od počtu získaných rokov kvalifikovaného obdobia dôchodkového poistenia. Suma kvalifikovaného dôchodku za 30 rokov kvalifikovaného obdobia dôchodkového poistenia je 136% sumy životného minima, za 31 až 39 rokov kvalifikovaného obdobia dôchodkového poistenia sa percentuálna suma minimálneho dôchodku 136% zvyšuje o 2% sumy životného minima za každý rok kvalifikovaného obdobia dôchodkového poistenia, za 40. a každý ďalší rok kvalifikovaného obdobia dôchodkového poistenia sa percentuálna suma minimálneho dôchodku patriaca za 39 rokov kvalifikovaného obdobia dôchodkového poistenia zvyšuje o 3% sumy životného minima. Suma minimálneho dôchodku za 32 rokov kvalifikovaného obdobia dôchodkového poistenia je 140% zo sumy životného minima 198,09 eur mesačne, to znamená 277,40 eur mesačne. Suma starobného dôchodku navrhovateľky je 211,60 eur mesačne a suma vdovského dôchodku navrhovateľky je 99,70 eur mesačne, úhrnná suma dôchodkov je 311,30 eur mesačne a je vyššia ako suma minimálneho dôchodku 277,40 eur mesačne. Navrhovateľke preto nevznikol nárok na zvýšenie sumy starobného dôchodku podľa § 82b. zákona č. 461/2003 Z.z. v znení zákona č. 140/2015 Z.z. Suma starobného dôchodku bola zvýšená podľa § 82 zákona č. 461/2003 Z.z. v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 283/2015 Z.z. o 1,90 eur mesačne na 213,50 eur mesačne. O zvýšení sumy vdovského dôchodku od 1. januára 2016 podľa § 82 zákona č. 461/2003 Z.z. v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 283/2015 Z.z. bolo vydané osobitné rozhodnutie. Nakoľko nedošlo k zmene sumy životného minima podľa osobitného predpisu, suma životného minima zodpovedajúca 32 rokom kvalifikovaného obdobia dôchodkového poistenia sa tiež nezmenila a je 277,40 eur mesačne. Suma starobného dôchodku po zvýšení podľa § 82 zákona č. 461/2003 Z.z. v znení neskorších predpisov je 213,50 eur mesačne, suma vdovského dôchodku po zvýšení podľa § 82 zákona č. 461/2003 Z.z. v znení neskorších predpisov je 100,30 eur mesačne. Úhrnná suma týchto dôchodkov je 313,80 eur mesačne a je vyššia ako suma minimálneho dôchodku 277,40 eur mesačne, a preto navrhovateľke nevznikol nárok na zvýšenie sumy starobného dôchodku podľa § 82b. zákona č. 461/2003 Z.z. v znení zákona č. 140/2015 Z.z. Navrhovateľka návrhom zo dňa 1.2.2016 žiadala preskúmať rozhodnutie odporkyne číslo XXX XXX XXXX X zo dňa 3. decembra 2015 a poukazovala na to, že má odpracovaných viac ako 30 rokov a minimálna výška dôchodku je 269,50 eur mesačne za 30 rokov kvalifikovaného obdobia dôchodkového poistenia. Návrhom zo dňa 28.4.2016 navrhovateľka žiadala preskúmať rozhodnutie číslo XXX XXX XXXX X zo dňa 17. marca 2016 a trvala na tom, aby jej starobný dôchodok bol z doterajšej sumy 213,50 eur mesačne zvýšený na sumu minimálneho dôchodku na sumu 277,40 eur mesačne. Poukazovala na to, že jej starobný dôchodok je vo výške 213,50 eur mesačne, poberá vdovský dôchodok v sume 100,30 eur mesačne, spolu tieto dôchodky tvoria sumu 311,30 eur mesačne a zdôraznila, že starobný dôchodok slúži pre osobu, ktorá si ho celý život zaslúži a odpracovala dané kvalifikované obdobie, avšak vdovský dôchodok zostáva len počas obdobia, pokiaľ vdova ostane vdovou. Zastávala názor, že by mala poberať svoj starobný dôchodok, kedy bol zákonom z 1. júla 2015 určený minimálny dôchodok a to za jej kvalifikované odpracované obdobie 32 rokov a 120 dní vo výške 277,40 eur mesačne a vdovský dôchodok vo výške 100,30 eur mesačne, spolu 377,70 eur mesačne a nesúhlasila s tým, že by mala poberať starobný dôchodok len vo výške 213,50 eur mesačne. Odporkyňa vo svojom písomnom vyjadrení zo dňa 23.2.2016 uviedla, že napadnutým rozhodnutím číslo XXX XXX XXXX X zo dňa 3. decembra 2015 bol navrhovateľke podľa § 82 zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 283/2015 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty zvýšený od 1. januára 2016 starobný dôchodok na sumu 213,50 eur mesačne a vdovský dôchodok vyplácaný v sume jednej polovice z dôvodu súbehu dôchodkov na sumu 100,30 eur mesačne. Poukázala na to, že k 1. januáru 2016 starobný dôchodok navrhovateľky je v sume 211,60 eur mesačne a vzhľadom na ustanovenie § 1 písm. a) opatrenia, ktorým sa starobný dôchodok zvyšuje o sumu 1,90 eur mesačne, navrhovateľke sa zvýšil starobný dôchodok o uvedenú sumu a od 1. januára 2016 je 213,50 eur mesačne. Vdovský dôchodok navrhovateľky ku dňu 1. januára 2016 je 99,70 eur mesačne a vzhľadom na ustanovenie § 1 písm. 1) opatrenia, ktorým sa vdovský dôchodok vyplácaný v sume jednej polovice z dôvodu súbehu nárokov na výplatu sa zvyšuje o sumu 0,60 eur mesačne, navrhovateľke sa zvýšil vdovský dôchodok o uvedenú sumu a od 1. januára 2016 je 100,30 eur mesačne. Uviedla, že navrhovateľka bola listom zo dňa 23.2.2016 informovaná o možnosti uplatnenia nároku na zvýšenie sumy starobného dôchodku na sumu minimálneho dôchodku. Napadnuté rozhodnutie číslo XXX XXX XXXX X zo dňa 3. decembra 2015 žiadala ako vecne správne potvrdiť. Odporkyňa vo svojom písomnom vyjadrení zo dňa 17.5.2016 uviedla, že napadnutým rozhodnutím číslo XXX XXX XXXX X zo dňa 17. marca 2016 bolo podľa § 82b zákona č. 461/2003 Z.z. o sociálnom poistení v znení zákona č. 140/2015 Z.z. rozhodnuté tak, že navrhovateľke od 1. júla 2015 nevznikol nárok na zvýšenie starobného dôchodku na sumu minimálneho dôchodku a podľa § 82 ods. 1 a opatrenia Ministerstva práce, sociálnych vecí a rodiny č. 283/2015 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty bol starobný dôchodok zvýšený od 1. januára 2016 na sumu 213,50 eur mesačne. Uviedla, že navrhovateľka žiadosťou spísanou dňa 13.5.2015 požiadala o priznanie starobného dôchodku od 4.5.2015 a právoplatným rozhodnutím číslo XXX XXX XXXX X zo dňa 1. júna 2015 bol navrhovateľke od 4. mája 2015 priznaný starobný dôchodok v sume 211,60 eur mesačne. Právoplatným rozhodnutím číslo XXX XXX XXXX X zo dňa 16. apríla 2013 bol navrhovateľke priznaný vdovský dôchodok od 13. marca 2013 v sume 190,30 eur mesačne. S poukazom na ustanovenie § 82b ods. 3 písm. a) b) a c) zákona č. 461/2003 Z.z. v znení zákona č. 140/2015 Z.z. a s vysvetlením pojmu kvalifikované obdobie dôchodkového poistenia uviedla, že navrhovateľka ku 1. júlu 2015 získala 11 800 dní kvalifikovaného obdobia dôchodkového poistenia, čo predstavuje 32 rokov a 120 dní kvalifikovaného obdobia dôchodkového poistenia. Poukázala na to, že suma minimálneho dôchodku podľa § 82b ods. 1 zákona č. 461/2003 Z.z. v znení zákona č. 140/2015 Z.z. je určená v závislosti od sumy životného minima pre jednu plnoletú fyzickú osobu podľa zákona č. 601/2003 Z.z. o životnom minime a o zmene a doplnení niektorých zákonov v znení neskorších predpisov, platnej k 1. januáru 2015, v ktorom sa určuje suma dôchodku a ktorá k 1. januáru 2015 je 198,09 eur mesačne a od počtu získaných rokov kvalifikovaného obdobia dôchodkového poistenia. Ďalej uviedla, že suma minimálneho dôchodku za 30 rokov kvalifikovaného obdobia dôchodkového poistenia je 136% sumy životného minima, za 31. až 39 rokov kvalifikovaného obdobia dôchodkového poistenia sa percentuálna suma minimálneho dôchodku 136% zvyšuje o 2% sumy životného minima za každý rok kvalifikovaného obdobia dôchodkového poistenia, za 40. a každý ďalší rok kvalifikovaného obdobia dôchodkového poistenia sa percentuálna suma minimálneho dôchodku patriaca za 39 rokov kvalifikovaného obdobia dôchodkového poistenia zvyšuje o 3% sumy životného minima. Suma minimálneho dôchodku za 32 rokov kvalifikovaného obdobia dôchodkového poistenia je 140% zo sumy životného minima 198,09 eur mesačne, t.j. 277,40 eur mesačne. Suma starobného dôchodku navrhovateľky je 211,60 eur mesačne a suma vdovského dôchodku navrhovateľky je 99,70 eur mesačne, úhrnná suma dôchodkov je 311,30 eur mesačne a je vyššia ako suma minimálneho dôchodku 277,40 eur mesačne. Suma starobného dôchodku bola zvýšená podľa § 82 zákona č. 461/2003 Z.z. v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 283/2015 Z.z. o 1,90 eur mesačne na 213,50 eur mesačne. Poukázala tiež na to, že rozhodnutie o zvýšení starobného a vdovského dôchodku od 1. januára 2016 podľa § 82 zákona č. 461/2003 Z.z. v znení neskorších predpisov a podľa § 1 opatrenia Ministerstva práce, sociálnych vecí a rodiny Slovenskej republiky č. 283/2015 Z.z. bolo navrhovateľke zaslané osobitne. Pretože nedošlo k zmene sumy životného minima podľa osobitného predpisu, suma životného minima zodpovedajúca 32 rokom kvalifikovaného obdobia dôchodkového poistenia sa tiež nezmenila a je 277,40 eur mesačne. Suma starobného dôchodku po zvýšení podľa § 82 zákona č. 461/2003 Z.z. v znení neskorších predpisov je 213,50 eur mesačne, suma vdovského dôchodku po zvýšení podľa § 82 zákona č. 461/2003 Z.z. v znení neskorších predpisov je 100,30 eur mesačne. Zdôraznila, že úhrnná suma týchto dôchodkov je 313,80 eur mesačne a je vyššia ako suma minimálneho dôchodku 277,40 eur mesačne, a preto navrhovateľke nevznikol nárok na zvýšenie sumy starobného dôchodku podľa § 82b. zákona č. 461/2003 Z.z. v znení zákona č. 140/2015 Z.z. Napadnuté rozhodnutie číslo XXX XXX XXXX X zo dňa 17. marca 2016 žiadala ako vecne správne potvrdiť. Súd preskúmal napadnuté rozhodnutie číslo XXX XXX XXXX X zo dňa 17. marca 2016 podľa § 250l a nasl. O.s.p., prejednal návrh navrhovateľky zo dňa 28.4.2016 a dospel k záveru, že návrh nie je dôvodný. Súd vykonal dokazovanie výsluchom účastníkov, oboznámil sa s obsahom dávkového spisu odporkyne číslo XXX XXX XXXX X a s obsahom spisového materiálu a zistil tento skutkový stav. Rozhodnutím číslo XXX XXX XXXX X zo dňa 17. marca 2016 odporkyňa podľa § 82b zákona č. 461/2003 Z.z. o sociálnom poistení v znení zákona č. 140/2015 Z.z. rozhodla, že navrhovateľke od 1. júla 2015 nevznikol nárok na zvýšenie starobného dôchodku na sumu minimálneho dôchodku. Podľa § 82 zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 283/2015 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2016 navrhovateľke zvýšila od 1. januára 2016 starobný dôchodok na 213,50 eur mesačne. Navrhovateľka pri výsluchu v súdnom konaní dňa 11.10.2017 návrh zo dňa 1.2.2016 vzala späť v plnom rozsahu. Zotrvala na svojom návrhu zo dňa 28.4.2016 a žiadala, aby jej bol starobný dôchodok zvýšený na sumu minimálneho dôchodku tak, ako to uviedla vo svojom návrhu a mala za to, že takýto postup je voči nej nespravodlivý. Právny zástupca navrhovateľky uviedol, že odporkyňa mala posudzovať nárok na zvýšenie sumy starobného dôchodku na sumu minimálneho dôchodku samostatne. Poukázal na ustanovenie § 81 ods. 2 zákona č. 461/2003 Z.z. o sociálnom poistení a uviedol, že ustanovenie § 81 ods. 7 cit. zákona nevylučuje právo na zvýšenie starobného dôchodku na sumu minimálneho dôchodku. Zastával názor, že odporkyňa mala až následne, t.j. po zvýšení starobného dôchodku na minimálny dôchodok v sume 277,40 eur mesačne krátiť vdovský dôchodok navrhovateľky o polovicu, t.j. na sumu 102,60 eur. Zástupkyňa odporkyne súhlasila so späťvzatím návrhu zo dňa 1.2.2016. Ďalej uviedla, že o súbehu starobného dôchodku a vdovského dôchodku navrhovateľky bolo už rozhodnuté iným rozhodnutím. V danom prípade odporkyňa posudzovala nárok na vznik minimálneho dôchodku podľa § 82b zákona o sociálnom poistení, a preto nebolo potrebné pri tomto rozhodovaní opätovne rozhodovať podľa § 81 citovaného zákona tak ako sa to domáha navrhovateľka. Poukázala na to, že vzhľadom na skutočnosť, že suma starobného dôchodku a vdovského dôchodku je vyššia ako suma minimálneho dôchodku, navrhovateľke nevznikol nárok na zvýšenie sumy starobného dôchodku na sumu minimálneho dôchodku. Napadnuté rozhodnutie číslo XXX XXX XXXX X zo dňa 17. marca 2016 žiadala ako vecne správne potvrdiť. Podľa § 82b ods. 1 zákona č. 461/2003 Z.z. o sociálnom poistení v znení zákona č. 140/2015 Z.z. suma minimálneho dôchodku, ak odsek 2 neustanovuje inak, je a) 136% sumy životného minima pre jednu plnoletú fyzickú osobu podľa osobitného predpisu platnej k 1. januáru kalendárneho roka, v ktorom sa určuje suma starobného dôchodku alebo suma invalidného dôchodku vyplácaného po dovŕšení dôchodkového veku, ak poistenec získal obdobie dôchodkového poistenia podľa odseku 4 v rozsahu 30 rokov, alebo b) percentuálna výmera podľa písmena a) zvýšená o 1. dva percentuálne body za každý ďalší rok obdobia dôchodkového poistenia podľa odseku 4 po získaní obdobia dôchodkového poistenia podľa odseku 4 v rozsahu 30 rokov, 2. tri percentuálne body za každý ďalší rok obdobia dôchodkového poistenia podľa odseku 4 po získaní obdobia dôchodkového poistenia podľa odseku 4 v rozsahu 39 rokov. Podľa § 82b ods. 3 cit. zákona suma starobného dôchodku alebo suma invalidného dôchodku vyplácaného po dovŕšení dôchodkového veku sa zvýši tak, aby suma tohto dôchodku alebo úhrn súm podľa písmena c) sa rovnal sume minimálneho dôchodku, ak a) poistenec získal obdobie dôchodkového poistenia podľa odseku 4 v rozsahu najmenej 30 rokov, b) poistenec uzatvoril zmluvu o poistení dôchodku zo starobného dôchodkového sporenia,1) dohodu o vyplácaní starobného dôchodku alebo predčasného starobného dôchodku programovým výberom1) a nemá na osobnom dôchodkovom účte evidované dôchodkové jednotky tvorené z povinných príspevkov, ktoré nie sú predmetom dohody o vyplácaní starobného dôchodku alebo predčasného starobného dôchodku programovým výberom,1) alebo mu bola vyplatená suma podľa osobitného predpisu,56aa) ak poistenec je poberateľ invalidného dôchodku vyplácaného po dovŕšení dôchodkového veku a je sporiteľ alebo bol sporiteľ podľa osobitného predpisu,1) c) suma minimálneho dôchodku je vyššia ako suma starobného dôchodku alebo suma invalidného dôchodku vyplácaného po dovŕšení dôchodkového veku alebo ako úhrn súm starobného dôchodku alebo invalidného dôchodku vyplácaného po dovŕšení dôchodkového veku a vyplácaného 1. vdovského dôchodku alebo vdoveckého dôchodku, 2. výsluhového dôchodku, invalidného výsluhového dôchodku, vdovského výsluhového dôchodku, vdoveckého výsluhového dôchodku, čiastočného invalidného dôchodku alebo invalidného dôchodku podľa osobitného predpisu,2) 3. starobného dôchodku alebo predčasného starobného dôchodku na základe zmluvy o poistení dôchodku zo starobného dôchodkového sporenia1) alebo dohody o vyplácaní starobného dôchodku alebo predčasného starobného dôchodku programovým výberom,1) ak poistenec je poberateľ invalidného dôchodku vyplácaného po dovŕšení dôchodkového veku, 4. pozostalostného dôchodku na základe zmluvy o poistení dôchodku zo starobného dôchodkového sporenia1) a 5. dôchodku z cudziny, ktorý je obdobný starobnému dôchodku, invalidnému dôchodku alebo dôchodkovej dávke podľa prvého bodu až štvrtého bodu, a d) poistenec si uplatnil nárok na dôchodok podľa písmena c) prvého bodu, druhého bodu a štvrtého bodu. Podľa § 82b ods. 4 cit. zákona obdobie dôchodkového poistenia na účely minimálneho dôchodku je obdobie dôchodkového poistenia a obdobie, ktoré sa pripočítalo k obdobiu dôchodkového poistenia na určenie sumy invalidného dôchodku, získané a) v kalendárnom roku, za ktorý sa osobný mzdový bod určil najmenej v hodnote 0,241, ak v písmenách b) až d) nie je ustanovené inak, b) pred 1. januárom 1993, c) v cudzine alebo d) v kalendárnom roku, 1. v ktorom boli splnené podmienky nároku na starobný dôchodok alebo invalidný dôchodok, 2. do ktorého patrí deň, od ktorého bol priznaný starobný dôchodok alebo invalidný dôchodok podľa predpisov účinných pred 1. januárom 2004. Podľa § 82 ods. 1 písm. a) zákona č. 461/2003 Z.z. o sociálnom poistení v znení účinnom k 1.1.2016 dôchodková dávka, okrem vyrovnávacieho príplatku, sa do 31. decembra 2017 zvyšuje v závislosti od medziročného rastu spotrebiteľských cien a medziročného rastu priemernej mesačnej mzdy v hospodárstve Slovenskej republiky vykázaných štatistickým úradom za prvý polrok kalendárneho roka, ktorý predchádza príslušnému kalendárnemu roku a od priemernej mesačnej sumy starobného dôchodku, priemernej mesačnej sumy predčasného starobného dôchodku, priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť o viac ako 70%, priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť najviac o 70%, priemernej mesačnej sumy vdovského dôchodku a vdoveckého dôchodku a od priemernej mesačnej sumy sirotského dôchodku vykázaných Sociálnou poisťovňou k 30. júnu kalendárneho roka, ktorý predchádza príslušnému kalendárnemu roku; na určenie priemernej mesačnej sumy starobného dôchodku, priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť o viac ako 70% a priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť najviac o 70% sa zohľadňuje suma starobného dôchodku a suma invalidného dôchodku bez jej zvýšenia na sumu minimálneho dôchodku, Podľa § 82 ods. 2 písm. d) cit. zákona starobný dôchodok vyplácaný k 1. januáru príslušného kalendárneho roka a starobný dôchodok priznaný od 1. januára do 31. decembra príslušného kalendárneho roka sa zvyšujú podľa odseku 1 písm. a) o pevnú sumu určenú percentom, ktoré sa určí v roku 2016 ako súčet 80% medziročného rastu spotrebiteľských cien a 20% medziročného rastu priemernej mesačnej mzdy, z priemernej mesačnej sumy starobného dôchodku, Podľa § 82 ods. 12 Ministerstvo práce, sociálnych vecí a rodiny Slovenskej republiky (ďalej len "ministerstvo") vydá opatrenie a vyhlási jeho úplné znenie uverejnením v Zbierke zákonov Slovenskej republiky (ďalej len "Zbierka zákonov") najneskôr do 31. októbra kalendárneho roka, ktorý predchádza príslušnému kalendárnemu roku, ktorým ustanoví a) pevnú sumu zvýšenia dôchodkovej dávky podľa odsekov 2 až 7, 9 a 10, b) percento zvýšenia dôchodkovej dávky podľa odseku 8. Podľa § 293ce ods. 3 písm. a) cit. zákona pevná suma zvýšenia starobného dôchodku sa určí percentom, ktoré sa určí ako súčet 50% medziročného rastu spotrebiteľských cien a 50% medziročného rastu priemernej mesačnej mzdy v hospodárstve Slovenskej republiky vykázaných štatistickým úradom za prvý polrok roku 2012, z priemernej mesačnej sumy starobného dôchodku vykázanej Sociálnou poisťovňou k 30. júnu 2012. Podľa § 1 písm. a) a j) opatrenia Ministerstva práce, sociálnych vecí a rodiny Slovenskej republiky č. 283/2015 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2016 pevná suma zvýšenia dôchodkovej dávky v roku 2016 sa ustanovuje takto: 1,90 eura, ak ide o starobný dôchodok a o 0,60 eura, ak ide o vdovský dôchodok vyplácaný v sume jednej polovice a vdovecký dôchodok vyplácaný v sume jednej polovice . V preskúmavanej veci súd zistil, že navrhovateľka narodená dňa X.X.XXXX k 1. júlu 2015 získala 11 800 dní kvalifikovaného obdobia dôchodkového poistenia, čo je 32 rokov a 120 dní kvalifikovaného obdobia dôchodkového poistenia. Suma životného minima podľa zákona č. 601/2003 Z.z. o životnom minime a o zmene a doplnení niektorých zákonov v znení neskorších predpisov k 1. januáru 2015 predstavovala 198,09 eur mesačne. Suma minimálneho dôchodku za 32 rokov kvalifikovaného obdobia dôchodkového poistenia je 140% zo sumy životného minima 198,09 eur mesačne, čo predstavuje 277,40 eur mesačne. Podľa § 82b ods. 3 zákona č. 461/2003 Z.z. o sociálnom poistení v znení zákona č. 140/2015 Z.z. suma starobného dôchodku alebo suma invalidného dôchodku vyplácaného po dovŕšení dôchodkového veku sa zvýši tak, aby suma tohto dôchodku alebo úhrn súm podľa písmena c) sa rovnal sume minimálneho dôchodku ak podľa písmena c) bod. 1 cit. ustanovenia zákona suma minimálneho dôchodku je vyššia ako suma starobného dôchodku alebo suma invalidného dôchodku vyplácaného po dovŕšení dôchodkového veku alebo ako úhrn súm starobného dôchodku alebo invalidného dôchodku vyplácaného po dovŕšení dôchodkového veku a vyplácaného vdovského dôchodku alebo vdoveckého dôchodku. Navrhovateľka poberala starobný dôchodok v sume 211,60 eur mesačne a vdovský dôchodok 99,70 eur mesačne, spolu 311,30 eur mesačne. Úhrn vyplácaného starobného dôchodku a vdovského dôchodku vo výške 311,30 eur mesačne je vyšší ako suma minimálneho dôchodku 277,40 eur mesačne, a preto navrhovateľke nevznikol nárok na zvýšenie sumy starobného dôchodku podľa § 82b zákona č. 461/2003 Z.z. o sociálnom poistení v znení zákona č. 140/2015 Z.z. Starobný dôchodok navrhovateľky v sume 211,60 eur mesačne bol od 1.1.2016 zvýšený o 1,90 eur mesačne na sumu 213,50 eur mesačne a vdovský dôchodok navrhovateľky v sume 99,70 eur mesačne bol od 1.1.2016 zvýšený o 0,60 eur mesačne na sumu 100,30 eur mesačne. Suma životného minima sa k 1.1.2016 nezmenila, je naďalej vo výške 198,09 eur, takže suma minimálneho dôchodku za 32 rokov kvalifikovaného obdobia dôchodkového poistenia, ktorá je 140% zo sumy životného minima 198,09 eur mesačne, t.j. 277,40 eur mesačne ostala nezmenená. Úhrn vyplácaného starobného dôchodku a vdovského dôchodku od 1.1.2016 vo výške 313,80 eur mesačne je vyšší ako suma minimálneho dôchodku 277,40 eur mesačne, a preto navrhovateľke nevznikol nárok na zvýšenie sumy starobného dôchodku podľa § 82b zákona č. 461/2003 Z.z. o sociálnom poistení v znení zákona č. 140/2015 Z.z. Súd z administratívneho spisu číslo XXX XXX XXXX X zistil, že právoplatným rozhodnutím číslo XXX XXX XXXX X zo dňa 16. apríla 2013 odporkyňa podľa § 74 a § 75 zákona č. 461/2003 Z.z. o sociálnom poistení v znení neskorších predpisov navrhovateľke priznala vdovský dôchodok od 13. marca 2013 v sume 190,30 eur mesačne. Právoplatným rozhodnutím číslo XXX XXX XXXX X zo dňa 1. júna 2015 odporkyňa podľa § 65 a § 82 zákona č. 461/2003 Z.z. o sociálnom poistení v znení neskorších predpisov navrhovateľke od 4. mája 2015 priznala starobný dôchodok v sume 211,60 eur mesačne a podľa § 81 ods. 2 zákona č. 461/2003 Z.z. o sociálnom poistení rozhodla tak, že navrhovateľke od 4. mája 2015 súčasne bude vyplácať vdovský dôchodok v sume 99,70 eur mesačne. Súd v tejto súvislosti konštatuje, že o súbehu starobného dôchodku a vdovského dôchodku navrhovateľky odporkyňa podľa § 81 ods. 2 zákona č. 461/2003 Z.z. o sociálnom poistení v znení neskorších predpisov rozhodla v rozhodnutí zo dňa 1. júna 2015. Konanie o zvýšení sumy starobného dôchodku podľa § 82b zákona č. 461/2003 Z.z. o sociálnom poistení v znení zákona č. 140/2015 Z.z. je osobitným konaním, kde sa nerozhoduje o súbehu dôchodkových dávok v zmysle ustanovenia § 81 ods. 2 zákona o sociálnom poistení, a preto na námietku právneho zástupcu navrhovateľky, aby bol až po zvýšení starobného dôchodku na minimálny dôchodok v sume 277,40 krátený vdovský dôchodok o polovicu, t.j. na sumu 102,60 eur neprihliadol. Súd konštatoval, že odporkyňa správne postupovala podľa citovaných zákonných ustanovení a taktiež správne rozhodla, že navrhovateľke nevznikol nárok na zvýšenie sumy starobného dôchodku na sumu minimálneho dôchodku, nakoľko u navrhovateľky nebola splnená zákonná podmienka, aby úhrn vyplácaného starobného dôchodku a vdovského dôchodku nebol nižší ako určená suma minimálneho dôchodku. Vzhľadom na vyššie uvedené súd napadnuté rozhodnutie číslo XXX XXX XXXX X zo dňa 17. marca 2016 podľa § 250q ods. 2 O.s.p. ako vecne správne potvrdil. Nakoľko navrhovateľka na pojednávaní dňa 11.10.2017 vzala návrh zo dňa 1.2.2016 v plnom rozsahu späť, súd konanie v časti o preskúmanie rozhodnutia odporkyne číslo XXX XXX XXXX X zo dňa 3. decembra 2015 podľa § 250d ods. 3 v spojení s § 250h ods. 2 a 250l ods. 2 O.s.p. zastavil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľka nebola v konaní úspešná, a preto jej súd trovy konania nepriznal a odporkyni trovy konania neprislúchajú. V danom prípade súd postupoval podľa ustanovenia § 492 ods. 1 zákona č. 162/2015 Z.z. Správny súdny poriadok, podľa ktorého konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1016200301.3 (dáta aktuálne k 15. 11. 2026). Záväzné je znenie zverejnené súdom.




